《送人省觐》
明代·张凤翔

雨馀春涨桑乾水，归忆函关二千里。高堂阿母日倚门，孤云凝睇愁梦魂。

西风千里入长安，一封书上红云端。麻鞋阙下拜天子，乞地崦嵫出温旨。

雪花如掌狐兔藏，燕山老梅吹古香。岁蛇赴壑不可捉，马上春风吹鬓脚。

孤云凝睇白雁归，越罗开箧裁征衣。雨馀春涨桑乾址，黄金台下花如绮。

裹书匣剑西入秦，沙头冠盖何轮囷。伏剑对酒眼双白，白石青山照行色。

蒲帆□满古渡头，乱山回首芙蓉稠。凤皇城上云起灭，十二玉楼春乍隔。

高堂阿母日倚闾，梦魂时绕华山庐。汪伦当日送李白，我今与之情何如。

中条太行接函关，黄河来自昆崙山。望中云气似车盖，必有名世生其间。

于公门闾容驷马，王氏庭槐自拱把。眼中见子已昂藏，他日相逢马须下。

作者简介：陕西洵阳人，字光世，号伎陵。弘治十二年进士。官户部主事，移病归。诗赋信手涂抹，不经师匠，如村巫降神之语。与李梦阳同举于乡，声名出李上。年仅三十而卒。有《伎陵集》。